CPF ช่วยเหลือผู้ประสบภัยหนาวหวังมอบไออุ่นแก่พี่น้องประชาชน
CPF ช่วยเหลือผู้ประสบภัยหนาวต่อเนื่องเป็นปีที่ 7 มอบผ้าห่มให้แก่พี่น้องประชาชนในภาคเหนือและตะวันออกเฉียงเหนือทั่วประเทศ ล่าสุดเดินสายมอบไออุ่นแก่พี่น้องประชาชนในจังหวัดน่าน
30 ธ.ค. 2559


นายสุรชัย ศิริจรรยา รองกรรมการผู้จัดการ บริษัท เจริญโภคภัณฑ์อาหาร จำกัด (มหาชน) หรือ CPF พร้อมด้วย นายจอมกิตติ ศิริกุล ผู้บริหารโครงการพิเศษ เครือเจริญโภคภัณฑ์ ได้ส่งมอบผ้าห่มจำนวน 2,400 ผืน จาก “โครงการกลุ่มบริษัทเครือเจริญโภคภัณฑ์ โดย ประธาน ธนินท์ เจียรวนนท์ เคียงข้างคนไทย ช่วยภัยหนาว” แก่ นายไพศาล วิมลรัตน์ ผู้ว่าราชการจังหวัดน่าน ณ ศาลากลางจังหวัดน่าน เพื่อนำไปช่วยเหลือผู้ประสบภัยหนาวในพื้นที่จังหวัดน่าน โดยผู้ว่าราชการจังหวัดจะมอบให้หน่วยงานต่างๆ กระจายผ้าห่มไปยังผู้ประสบภัยหนาวในแต่ละอำเภอต่าง ๆ เช่น อ.ภูเพียง อ.สันติสุข  อ.แม่จริม อ.ท่าวังผา อ.ปัว  และ อ.บ่อเกลือ เป็นต้น
นายจอมกิตติ ศิริกุล ผู้บริหารโครงการพิเศษ เครือเจริญโภคภัณฑ์ เปิดเผยว่า เครือเจริญโภคภัณฑ์และซีพีเอฟมีความเป็นห่วงในสภาพชีวิตและความเป็นอยู่ของพี่น้องประชาชนในจังหวัดน่านโดยเฉพาะในช่วงฤดูหนาว ซึ่งมีผู้ต้องเผชิญกับอากาศที่หนาวเย็น จึงขอมอบผ้าห่มเพื่อเป็นการบรรเทาความหนาวเย็น จากสภาพอากาศหนาวระลอกใหม่จากประเทศจีนที่ได้แผ่ลงมาปกคลุม ทะเลจีนใต้ ทำให้ภาคเหนือ และภาคตะวันออกเฉียงเหนือ ส่งผลให้ภาคเหนือตอนบน มีอุณหภูมิจะลดลงกับมีอากาศเย็นและมีหมอกลงหนาจัดในตอนเช้า โดยในพื้นที่ของจังหวัดน่าน อุณหภูมิต่ำสุด 17-23 องศาเซลเซียส อุณหภูมิสูงสุด 23-34 องศาเซลเซียส ส่วนบริเวณยอดดอยมีอากาศเย็นถึงหนาว อุณหภูมิต่ำสุด 8-14 องศาเซลเซียส
โครงการ “กลุ่มบริษัทเครือเจริญโภคภัณฑ์ โดย ประธาน ธนินท์ เจียรวนนท์ เคียงข้างคนไทย ช่วยภัยหนาว”  เกิดขึ้นจากดำริของ นายธนินท์ เจียรวนนท์ ประธานกรรมการ และประธานคณะผู้บริหารเครือเจริญโภคภัณฑ์ ที่ต้องการช่วยเหลือผู้ประสบภัยพิบัติหนาวที่ยังขาดความช่วยเหลือ ในพื้นที่ต่างๆ โดยเฉพาะในพื้นที่ภาคเหนือ และภาคตะวันออกเฉียงเหนือ ซึ่งเป็นพื้นที่ที่ประสบภัยพิบัติรุนแรงทุกปี เพื่อตอบแทนคุณแผ่นดิน สอดคล้องกับหลัก 3 ประโยชน์ขององค์กร ที่มุ่งสร้างประโยชน์ให้แก่ประเทศชาติ ประชาชน โดยเริ่มดำเนินโครงการนี้ตั้งแต่ปี 2553 มอบผ้าห่มแก่ผู้ประสบภัยหนาว ในพื้นที่ภาคเหนือและภาคตะวันออกเฉียงเหนือทั่วประเทศไปแล้ว กว่า 200,000 ผืน